Á aðalfundi Faxaflóahafna , sem haldinn var sl. föstudag , afhenti fráfarandi stjórnarformaður Faxaflóahafna , Árni Þór Sigurðsson , þremur björgunarsveitum styrki . Björgunarsveitin Ársæll og Björgunarfélag Akraness fengu hvort félag styrk að upphæð kr. 500.000 og björgunarsveitin Brák í Borgarnesi kr. 200.000 . Í stefnumörkun Faxaflóahafna er töluvert lagt upp úr útgerð smábáta , aðstöðu fyrir sjósport og ferðaþjónustu ýmiss konar . Í því samhengi er mikilvægt að öryggismál séu með sem besta móti . Þessar björgunarsveitir hafa lagt mikið á sig við að eiga sem bestan útbúnað til þess að sinna björgunarmálum á starfssvæði Faxaflóahafna . Á svæði þessara sveita eru tvær af stærstu höfnum Íslands , Reykjavíkurhöfn og Grundartangahöfn , ásamt Akraneshöfn og Borgarneshöfn . Þessar björgunarsveitir hafa yfir að ráða fjórum slöngubátum , þremur harðbotnabátum og einu björgunarskipi . Vel þjálfaðar áhafnir eru til staðar á þessa báta auk vel búinna kafarahópa . Á myndinni eru Sæunn Ósk Kjartansdóttir Ársæl , Ásgeir Sæmundsson Brák , Ásgeir Kristinsson Björgunarfélagi Akraness og Árni Þór Sigurðsson Faxaflóahöfnum .